แนะปิดสถานะโกลด์ ฟิวเจอร์ส
คลาสสิก โกลด์เศรษฐกิจสหรัฐและยุโรปยังถดถอย แนะนักลงทุนปิดสถานะป้องกันความเสี่ยง เหตุราคาทองคำปรับลงแรง
26 ก.ย. 2554

คลาสสิก โกลด์เศรษฐกิจสหรัฐและยุโรปยังถดถอย แนะนักลงทุนปิดสถานะป้องกันความเสี่ยง เหตุราคาทองคำปรับลงแรง 
น.ส.ณัฐฑี จุฑาวรากุล ประธานเจ้าหน้าที่บริหาร บริษัท คลาสสิก โกลด์ ฟิวเจอร์ส จำกัด  เปิดเผยว่า ราคาทองคำในตลาด COMEX ปิดลดลง 101.90 เหรียญสหรัฐต่อออนซ์ โดยมีความเคลื่อนไหวระหว่าง 1,631.70 – 1,757.90 เหรียญสหรัฐต่อออนซ์ ราคาทองคำปรับตัวลดลงแรงมากอีก 5.85% เมื่อนักลงทุนกังวลในเรื่องเศรษฐกิจสหรัฐและยุโรปจะเข้าสู่ภาวะถดถอยอีกครั้ง ในการประชุม ธนาคารกลางสหรัฐ(เฟด) ล่าสุดได้ระบุว่า มีความเสี่ยงหลายด้านที่จะทำให้เศรษฐกิจสหรัฐเผชิญกับช่วงขาลง    ซึ่งความเสี่ยงดังกล่าวนั้นรวมถึงความผันผวนในตลาดการเงินทั่วโลก
ด้านทองคำถูกขายหนักพร้อมกับความผันผวนในตลาดหุ้นและตลาดการเงิน ดาวโจนส์ปรับลดลง 775.2 จุดหรือ 6.7%ภายใน 1 สัปดาห์ นักลงทุนได้เทขายสินทรัพย์เสี่ยงอย่างหนัก  หักลงทุนหันไปซื้อเงิน เหรียญสหรัฐ และพันธบัตรรัฐบาลสหรัฐ ทำให้ค่าเงิน เหรียญสหรัฐ แข็งค่าขึ้นมาก ดัชนีค่าเงินดอลล่าร์ขึ้นมาที่ระดับ 78.5 ในช่วงเช้าวันนี้ และเทียบกับเงินยูโร ที่ระดับ 1.34 เหรียญสหรัฐต่อยูโร 
โดยแนวโน้มราคาทองคำปรับลดลงแรงมาก และยังมีแนวโน้มจะทำจุดต่ำสุดใหม่ต่อเนื่อง แม้ว่าจะมีการฟื้น ขึ้นมาบ้างแต่ยังเป็นแนวโน้มขาลง เส้นค่าเฉลี่ย 34 วันตัดเส้นค่าเฉลี่ย 75 วัน แสดงถึงว่าเป็นแนวโน้มขาลงอย่างชัดเจน กรอบความเคลื่อนไหววันนี้ คาดว่ามีแนวรับบริเวณ 1,580 ส่วนแนวต้านบริเวณ 1,690/1,704  แนะนำ นักลงทุนที่เปิด Long  ไว้ปิดสถานะป้องกันความเสี่ยง ส่วนผู้ยังไม่มีสถานะให้เปิด short และถือข้ามวัน  
ราคาโลหะเงินปิดลดลง 6.48 เหรียญสหรัฐต่อออนซ์ หรือ -17.71% ปิดที่ 30.10 เหรียญสหรัฐต่อออนซ์ โดยมีความเคลื่อนไหวระหว่าง 29.85 – 36.68เหรียญสหรัฐต่อออนซ์ คาดว่าวันนี้มีแนวรับบริเวณ 27.0 เหรียญสหรัฐต่อออนซ์ ส่วนแนวต้านบริเวณ  33.2 มีแนวโน้มเป็นขาลงชัดเจน ราคาหลุดต่ำกว่าเส้นค่าเฉลี่ย 200 วัน แนะนำ เปิด short หรือขายและถือข้ามวัน  ishares silver trust ถือโลหะเงินจำนวนเท่าเดิม 9,868.49 ตัน  ส่วนกองทุน SPDR  ถือครองทองคำจำนวนเท่าเดิม 1,252.21 ตัน
ด้านตลาดอนุพันธุ์(ประเทศไทย)หรือTFEX ประกาศหยุดทำการซื้อขาย Silver Futures เป็นการชั่วคราวตามที่ราคาซื้อขายของสัญญาซื้อขายล่วงหน้าโลหะเงิน (Silver Futures) ในวันที่ 26 กันยายน 2554 เวลา 9:45 เปลี่ยนแปลงลดลงจาก ราคาที่ใช้ชำระราคาและส่งมอบล่าสุด (Latest Settlement Price) คิดเป็น 10%
ตลาดอนุพันธ์จึงหยุดทำการซื้อขายสัญญาซื้อขายล่วงหน้า Silver Futures เป็นการชั่วคราว ในวันที่ 26 กันยายน 2554 ตั้งแต่เวลา 9:45 น. โดยจะเปิดทำการซื้อขายอีกครั้ง ในเวลา 10:15 น. และกำหนดให้เริ่มช่วง Pre-open ตั้งแต่เวลา 10:05 น. ถึง 10:15 น. (10 นาทีก่อนเปิดการซื้อขาย)
ทั้งนี้ ตลาดอนุพันธ์จะขยาย Daily Price Limit จาก +/- 10% เป็นไม่เกิน +/- 20% ของราคาที่ใช้ชำระราคาและส่งมอบล่าสุด (Latest Settlement Price)
อนึ่ง การหยุดการซื้อขายชั่วคราวดังกล่าวนั้น เป็นไปตามหลักเกณฑ์ของตลาดอนุพันธ์ซึ่งกำหนดไว้ใน contract specification ของ Silver Futures